ยอดดอยอินทนนท์คึกคัก นักท่องเที่ยวรอชมเหมยขาบ 2 องศาเซลเซียส
บรรยากาศบนยอดดอยอินทนนท์ยังคงคึกคัก เต็มไปด้วยนักท่องเที่ยวทั้งชาวไทยและชาวต่างชาติ ที่รอสัมผัสอากาศที่หนาวเย็นบนยอดดอยในยามเช้า พร้อมรอชมเหมยขาบ หรือแม่คะนิ้ง ซึ่งนักท่องเที่ยวก็ไม่ผิดหวังได้สัมผัสทั้งอากาศที่หนาวเย็นโดยอุณหภูมิต่ำสุดเช้าวันนี้ (2 ม.ค. 66) 2 องศาเซลเซียส และได้ชมความงดงามของเหมยขาบเกิดขึ้นบนยอดดอยเป็นบริเวณกว้าง เป็นวันที่ 2 ติดต่อกันต้อนรับศักราชใหม่ สร้างความประทับใจ ตื่นตาตื่นใจให้กับนักท่องเที่ยวเป็นอย่างมาก ต่างพากันถ่ายภาพความสวยงามและความประทับใจเก็บไว้เป็นที่ระลึกอุทยานแห่งชาติดอยอินทนนท์ ขอเน้นย้ำเรื่องการใช้รถใช้ถนน โดยเฉพาะในช่วงที่มีหมอกลงจัด ขอให้เพิ่มความระมัดระวังในการขับขี่ เนื่องจากทัศนวิสัยในการขับขี่ลดลง และเส้นทางเป็นภูเขาสูงชัน ควรสังเกตป้ายเตือนจุดเสี่ยง จุดอันตรายต่างๆ ที่มีการติดตั้งประชาสัมพันธ์ไว้ตลอดเส้นทาง